
საქართველოს კანონი
მოსამართლეთა სოციალური და სამართლებრივი დაცვის გარანტიების შესახებ
თავი I

ზოგადი დებულებანი

მუხლი 1

მოსამართლის სოციალური და სამართლებრივი დაცვის გარანტიები განისაზღვრება საქართველოს კონსტიტუციით, „საერთო სასამართლოების შესახებ“ საქართველოს ორგანული კანონით, ამ კანონითა და სხვა ნორმატიული აქტებით.

მუხლი 2 

ეს კანონი ადგენს მოსამართლის, გარდა საქართველოს უზენაესი სასამართლოს მოსამართლისა, თანამდებობრივი სარგოს ოდენობის განსაზღვრის წესს, თანამდებობრივ განაკვეთზე დანამატის სახეებს, მათ ოდენობას და გაცემის წესს, აგრეთვე სამოსამართლო უფლებამოსილების განხორციელების სხვა გარანტიებს.

მუხლი 3 

სახელმწიფო, მოსამართლის დამოუკიდებლობის უზრუნველყოფის მიზნით, ვალდებულია შეუქმნას მას საქმიანობისა და ცხოვრების სათანადო პირობები.


მუხლი 4

მოსამართლის ხელფასი და მატერიალური შეღავათები არ შეიძლება იყოს საქართველოს პარლამენტის წევრის ხელფასსა და მატერიალურ შეღავათებზე ნაკლები, თუ ამ კანონითა და „საერთო სასამართლოების შესახებ“ საქართველოს ორგანული კანონით სხვა რამ არ არის გათვალისწინებული.
თავი II

მოსამართლის უფლება-მოვალეობანი, ხელფასი, მატერიალური შეღავათები და სოციალური დაზღვევა

მუხლი 5 

1. მოსამართლის შრომის ანაზღაურება შედგება თანამდებობრივი სარგოს, დანამატისა და დახმარებისაგან.

2. მოსამართლის თანამდებობრივი სარგოს ოდენობა განისაზღვრება საქართველოს პრეზიდენტის ბრძანებულებით.
3. მოსამართლემ თანამდებობრივ სარგოსთან ერთად შეიძლება მიიღოს ყოველთვიური პროცენტული დანამატი:
ა) სამოსამართლო უფლებამოსილების განხორციელების ადგილის მიხედვით;
ბ) წელთა ნამსახურობისათვის სპეციალობით მუშაობის სტაჟის შესაბამისად.
  
მუხლი 6

ყოველთვიური პროცენტული დანამატი სამოსამართლო უფლებამოსილების განხორციელების ადგილის მიხედვით, თანამდებობრივი სარგოს 15 პროცენტის ოდენობით, მიეცემა მოსამართლეს, რომელიც უფლებამოსილებას ახორციელებს ადიგენის, ნინოწმინდის, ყაზბეგის, ქედის, ხულოს, მესტიის, ლენტეხის, ცაგერის, წალკისა და შუახევის რაიონებში.
საქართველოს 2003 წლის 28 მარტის კანონი №2072 – სსმ I, №9, 16.04.2003 წ., მუხ.51


მუხლი 7

ყოველთვიური პროცენტული დანამატი წელთა ნამსახურობისათვის სპეციალობით მუშაობის სტაჟის შესაბამისად მოსამართლეს მიეცემა თანამდებობრივი სარგოს შემდეგი ოდენობით:
ა) 5-დან 10 წლამდე – 20 პროცენტი;
ბ) 10-დან 15 წლამდე – 25 პროცენტი;
გ) 15 წელი და მეტი – 30 პროცენტი.

მუხლი 8 
 
1. სახელმწიფო უზრუნველყოფს სამოსამართლო უფლებამოსილების განხორციელების პირობებს.
2. თუ მოსამართლის სიცოცხლესა და ჯანმრთელობას საფრთხე ემუქრება, მოსამართლის განცხადების საფუძველზე, საქართველოს პრეზიდენტის განკარგულებით, სახელმწიფო ხელისუფლების შესაბამისი ორგანოები საქართველოს კანონმდებლობით დადგენილი წესით უზრუნველყოფენ მოსამართლისა და მისი ოჯახის წევრების დაცვას.

მუხლი 9

სამოსამართლო უფლებამოსილების განხორციელებისას საქართველოს სამხედრო ძალების რეზერვში ჩარიცხული მოსამართლე, ქვეყანაში გამოცხადებული მობილიზაციის ან ომის დროს, აგრეთვე სამხედრო შეკრებაზე გაწვევას არ ექვემდებარება.

 მუხლი 10

1. მოსამართლედ გამწესება არ იწვევს პირის საზოგადოებრივი გაერთიანების წევრობის შეწყვეტას.
2. პირი, რომელიც გამწესდა მოსამართლედ, წყვეტს პოლიტიკური გაერთიანების წევრობას. 

მუხლი 11

მოსამართლეს, რომელსაც სამოსამართლო უფლებამოსილების განსახორციელებლად ქალაქში (რაიონში) არა აქვს საცხოვრებელი ბინა, სახელმწიფო უზრუნველყოფს აუცილებელი საცხოვრებელი ფართით ან უნაზღაურებს საამისოდ საჭირო ხარჯებს.

 მუხლი 12 

1. მოსამართლე სარგებლობს ყოველწლიური ანაზღაურებადი შვებულებით 45 კალენდარული დღის ოდენობით.
2. შვებულებაში გასვლისას მოსამართლეს მიეცემა საშვებულებო დახმარება 2 თვის თანამდებობრივი სარგოს ოდენობით.
3. უცხო ქვეყანაში მივლინებისას მოსამართლეს მიეცემა დანამატი დღიური ანაზღაურების 30 პროცენტის ოდენობით.

მუხლი 13

აკრძალულია მოსამართლისათვის უფლებამოსილების განხორციელების ვადაში შრომის ანაზღაურებისა და სხვა მატერიალური შეღავათების შემცირება.

 მუხლი 14

1. სამოსამართლო უფლებამოსილების განხორციელებისას გარდაცვლილი მოსამართლის ოჯახს ეძლევა ერთჯერადი ფულადი დახმარება 10 წლის თანამდებობრივი სარგოს ოდენობით. მოსამართლის დაკრძალვის ხარჯებს გაიღებს სახელმწიფო.
2. მოსამართლეს, რომელმაც შრომის უნარი დაკარგა სამსახურებრივი უფლებამოსილების განხორციელებისას მიეცემა დახმარება:
ა) შრომის უნარის ნაწილობრივ დაკარგვისას – 1 წლის თანამდებობრივი სარგოს ოდენობით;
ბ) შრომის უნარის სრულად დაკარგვისას – 5 წლის თანამდებობრივი სარგოს ოდენობით.
3. მარჩენალის დაკარგვის შემთხვევაში გარდაცვლილი მოსამართლის ოჯახის არასრულწლოვან ან შრომისუუნარო წევრებს ენიშნებათ პენსია მოსამართლის თანამდებობრივი სარგოს სრული ოდენობით, თითოეულს თანაბარი პროპორციით. 

მუხლი 15

მოსამართლეს სამოსამართლო უფლებამოსილების განხორციელებისას მიყენებული მატერიალური ზიანი სრულად უნაზღაურდება სახელმწიფო ბიუჯეტიდან საქართველოს კანონმდებლობით დადგენილი წესით. 

მუხლი 16

სამოსამართლო უფლებამოსილების ვადის გასვლის, სასამართლოს მიერ შეზღუდულქმედუნარიანად ან ქმედუუნაროდ გამოცხადების, პენსიაში გასვლის ან შრომის უნარის დაკარგვის შემთხვევაში მოსამართლეს, ასევე იმ მოსამართლეს, რომელსაც 1999 წლის 15 მაისიდან „საერთო სასამართლოების შესახებ“ საქართველოს ორგანული კანონის 54-ე მუხლის პირველი პუნქტის „მ“ და „ო“ ქვეპუნქტებისა და 861 მუხლის მე-4 პუნქტის საფუძველზე შეუწყდა სამოსამართლო უფლებამოსილება და ამ კანონის ამოქმედებამდე ან მას შემდეგ მიაღწია საპენსიო ასაკს და აქვს მოსამართლედ მუშაობის არანაკლებ 10 წლის სტაჟი, ენიშნება სამისდღეშიო პენსია მოქმედი მოსამართლისათვის განსაზღვრული ხელფასის სრული ოდენობით, რომელიც იცვლება მოქმედი მოსამართლის თანამდებობრივი სარგოს შეცვლასთან ერთად.

საქართველოს 2003 წლის 23 ივლისის კანონი №2606 – სსმ I, №24, 20.08.2003 წ., მუხ.179


 მუხლი 17

1. მოსამართლის სიცოცხლისა და ჯანმრთელობის დაზღვევა სავალდებულოა და იგი ხორციელდება საერთო სასამართლოების ბიუჯეტიდან მოსამართლის უფლებამოსილების ვადით.
2. მოსამართლის სავალდებულო დაზღვევა ხორციელდება საქართველოს უზენაესი სასამართლოს საერთო სასამართლოების დეპარტამენტსა და ლიცენზირებულ სადაზღვევო ორგანიზაციას შორის საქართველოს კანონმდებლობით დადგენილი წესით დადებული ხელშეკრულებით.
3. ლიცენზირებული სადაზღვევო ორგანიზაცია შეირჩევა კონკურსის საფუძველზე, რომლის პირობებსა და ჩატარების წესს განსაზღვრავს საქართველოს იუსტიციის საბჭო.
თავი III

გარდამავალი და დასკვნითი დებულებანი

მუხლი 18

მოსამართლის სავალდებულო დაზღვევის უზრუნველსაყოფად, ამ კანონის ამოქმედებიდან 6 თვის ვადაში, საქართველოს იუსტიციის საბჭომ ლიცენზირებული სადაზღვევო ორგანიზაციის გამოსავლენად შეიმუშაოს შესარჩევი კონკურსის პირობები და ჩატარების წესი.

მუხლი 19

ამ კანონის მე-14 მუხლი გავრცელდეს 1999 წლის 15 მაისიდან წარმოშობილ ურთიერთობებზე. 

მუხლი 20 

ამ კანონის მე-16 მუხლით გათვალისწინებულ შემთხვევებში აფხაზეთიდან იძულებით გადაადგილებულ, პენსიაში გასულ იმ მოსამართლეს, რომელსაც 1999 წლის 15 მაისიდან „საერთო სასამართლოების შესახებ“ საქართველოს ორგანული კანონის 852 მუხლის საფუძველზე გაუგრძელდა უფლებამოსილება, დაენიშნოს სამისდღეშიო პენსია თანამდებობრივი სარგოს სრული ოდენობით.

მუხლი 21

ეს კანონი ამოქმედდეს 2004 წლის პირველი იანვრიდან, ხოლო მე-11, მე-19 და მე-20 მუხლები 2003 წლის პირველი იანვრიდან.
საქართველოს პრეზიდენტი 
ედუარდ შევარდნაძე.
თბილისი,
2002 წლის 3 დეკემბერი.
№1779-Iს

